Johannesburg glo uit R200 m. bedriegWinkelsentrums, hotelle, eiendomsagentskappe en motorhandelaars in Johannesburg het glo saamgespan om die stad uit meer as R200 miljoen te bedrieg, berig The Saturday Star. Volgens die berig is 18 mense reeds in hegtenis geneem na ‘n ondersoek oor raadslede wat glo by bedrieglike aktiwiteite betrokke is. “Die arrestasies hou verband met bedrieglike aktiwiteite soos die manipulasie van eiendomswaardasie-tariewe, peuter met meters en onwettige water- en elektrisiteitverbindings,” het Nthatisi Modingoane, woordvoerder van die stadsraad, aan die koerant gesê. Die stad sê daar sal binne ‘n maand ‘n gedetailleerde verslag beskikbaar gemaak word rakende die ondersoek. Pravin Gordhan, minister van samewerkende regering, het Donderdag gesê die stad is by wyse van tariewe en belasting bedrieg. Hy het ook gesê dat werknemers van die stad glo met lede van die publiek saamgespan het om nie water- elektrisiteitsrekeninge te betaal nie. Gordhan sê dit het tot gevolg gehad dat seker kliënte hoër rekeninge kry aangesien hulle meters gemanipuleer is.